ROZHODNUTIE KOMISIE
z 21. januára 2008,
ktorým sa stanovuje finančný príspevok Spoločenstva na výdavky vzniknuté Nemecku v súvislosti s mimoriadnymi opatreniami prijatými na boj proti vtáčej chrípke v roku 2003
[oznámené pod číslom K(2008) 144]
(Iba nemecké znenie je autentické)
(2008/67/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3 a článok 3a,
keďže:
(1)
V roku 2003 sa v Nemecku vyskytli ohniská vtáčej chrípky. Výskyt tohto ochorenia predstavoval závažné ohrozenie hospodárskych zvierat v Spoločenstve.
(2)
S cieľom v čo najkratšom čase predísť rozšíreniu tohto ochorenia a prispieť k jeho eradikácii by sa Spoločenstvo malo za podmienok stanovených v rozhodnutí 90/424/EHS finančne podieľať na oprávnených výdavkoch, ktoré vznikli členskému štátu v súvislosti s mimoriadnymi opatreniami prijatými na boj proti tomuto ochoreniu.
(3)
Rozhodnutím Komisie 2004/51/ES z 23. decembra 2003 o finančnom príspevku Spoločenstva na oprávnené výdavky vzniknuté v súvislosti s eradikáciou vtáčej chrípky v Nemecku v roku 2003 (2) sa Nemecku udelil finančný príspevok Spoločenstva na výdavky vzniknuté v súvislosti s mimoriadnymi opatreniami na boj proti tejto nákaze v roku 2003.
(4)
V súlade s uvedeným rozhodnutím bola vyplatená prvá splátka vo výške 135 000 EUR.
(5)
Zostatok príspevku Spoločenstva sa má v súlade s uvedeným rozhodnutím stanoviť na základe žiadosti predloženej Nemeckom 25. februára 2004, dokladov potvrdzujúcich výdavky uvedené v žiadosti a výsledkov kontrol na mieste, ktoré vykonala Komisia. Suma uvedená v žiadosti o finančný príspevok z roku 2003 sa zvýšila na 514 392,42 EUR, pričom finančný príspevok Spoločenstva nesmie presiahnuť 50 % oprávnených výdavkov.
(6)
Vzhľadom na uvedené skutočnosti by sa teraz mala stanoviť celková výška finančného príspevku Spoločenstva na oprávnené výdavky, ktoré vznikli v súvislosti s eradikáciou vtáčej chrípky v Nemecku v roku 2003.
(7)
Na základe výsledkov kontrol na mieste, ktoré vykonala Komisia v súlade s veterinárnymi predpismi Spoločenstva a podmienkami poskytovania finančnej podpory Spoločenstva, sa výdavky uvedené v predloženej žiadosti nemôžu v plnej výške uznať za oprávnené výdavky.
(8)
Zistenia Komisie a metóda výpočtu oprávnených výdavkov boli Nemecku oznámené listom z 21. novembra 2007.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Celkový finančný príspevok Spoločenstva na výdavky spojené s eradikáciou vtáčej chrípky v Nemecku v roku 2003 udelený podľa rozhodnutia 2004/51/ES sa stanovuje na 239 196,53 EUR.
Keďže v súlade s rozhodnutím 2004/51/ES už bola vyplatená prvá splátka vo výške 135 000 EUR, zostatok finančného príspevku Spoločenstva predstavuje 104 196,53 EUR.
Článok 2
Toto rozhodnutie je určené Spolkovej republike Nemecko.
V Bruseli 21. januára 2008